Η ελαστογραφία βασίζεται στην υπόθεση ότι οι κακοήθεις ιστοί είναι σκληρότεροι από τους καλοήθεις ή φυσιολογικούς. Η εφαρμογή της ελαστογραφίας είναι πιο αποτελεσματική για τα επιφανειακά όργανα, όπως είναι ο θυρεοειδής, ο μαστός, ο όρχις και το μυοσκελετικό σύστημα. Η σωστή αξιολόγηση της ελαστογραφικής απεικόνισης απαιτεί πολύ καλή εκπαίδευση στην υπερηχογραφία και καλές γνώσεις στην ανατομία και τις διάφορες παθολογίες της εξεταζόμενης περιοχής.